Regen (rijeka)
Regen je rijeka u njemačkoj saveznoj pokrajini Bavarskoj. Lijeva je pritoka Dunava. Izvor glavnog toka, Velikog Regena, smješten je u Češkoj šumi na teritoriji Češke, blizu Železne Rude. Rijeka prelazi granicu nakon nekoliko kilometara, u Bayerisch Eisensteinu. Njemačko ime rijeke razvilo se iz latinskog, ali mu je značenje nepoznato. Rimljani su je zvali Regana (ženski rod), Reganus (muški rod) i Reganum (srednji rod). Kod Zwiesela se Veliki Regen spaja s Malim, tvoreći Crni Regen, koji protječe kroz Regen i Viechtach i koji se u Bad Kötztingu spaja s Bijelim Regenom. Od tog mjesta rijeka se zove samo Regen. Njena ukupna dužina, računajući Veliki i Crni Regen, iznosi 191 km, dok pod imenom Regen teče 107 km. Mali Regen, zajedno s Hirschbachom, hrani vodom rezervoar pitke vode Frauenau. Dolina Regena čini glavnu dolinu u Bavarskoj šumi; mnoga naselja u ovim gorskim predjelima smještena su uz Regen. Među gradove na Regenu spadaju Cham i Regensburg.